Hacı Əliyev

**Hacı Azər oğlu Əliyev** () — Azərbaycanı təmsil edən sərbəst güləşçi. Hacı Əliyev 2016-cı ildə Braziliyanın Rio-de-Janeyro şəhərinin ev sahibliyində baş tutan XXXI Yay Olimpiya Oyunlarında bürünc medal, 2020-ci ildə Yaponiyanın Tokio şəhərinin ev sahibliyində baş tutan XXXII Yay Olimpiya Oyunlarında isə gümüş medala sahib olub.

Hacı Əliyev həmçinin 2014-cü ildə Özbəkistanın Daşkənd şəhərində baş tutan Dünya Çempionatının, 2015-ci ildə Birləşmiş Ştatların Las-Veqas şəhərində baş tutan Dünya Çempionatının və 2017-ci ildə Fransanın Paris şəhərində baş tutan Dünya Çempionatının qalibi olub. Bununla da o, üç dəfə Dünya Çempionatının qızıl medalına sahib olan birinci və yeganə Azərbaycan güləşçisi olub.

2015-ci ildə Azərbaycanda I Avropa Oyunlarının bürünc medalına, 2019-cu ildə Belarusda isə II Avropa Oyunlarının qızıl medalına sahib olan Hacı Əliyev, 2014, 2018, 2019 və 2023-cü illərdə Avropa Çempionatının qızıl medallarını da qazanıb. Bununla da Hacı Əliyev dörd dəfə Avropa Çempionatının qalibi olan birinci və yeganə Azərbaycan sərbəst güləşçisidir. Hacı Əliyev həm də 2017 və 2021-ci illərdə İslam Həmrəyliyi Oyunlarının da qalibi olub.

Hacı Əliyev Azərbaycan idmanında xidmətlərinə görə Azərbaycan Prezidenti İlham Əliyevin 29 iyun 2015-ci il tarixli Sərəncamına əsasən "Tərəqqi" medalı ilə, 22 avqust 2016-cı il tarixli Sərəncamına əsasən Azərbaycan Prezidentinin fəxri diplomu ilə, 12 avqust 2021-ci il tarixli Sərəncamına əsasən isə 2-ci dərəcəli "Vətənə xidmətə görə" ordeni ilə təltif edilib.

Karyerası ərzində 48 beynəlxalq yarışa qatılan Hacı Əliyev onların 15-də qızıl medal, 10-da gümüş medal, 14-də isə bürünc medal qazanıb. Hacı Əliyev həmçinin Dövlət Sərhəd Xidmətinin zabitidir.

O, 2024-cü il avqustun 11-də karyerasını başa vurub.

## Həyatı
Hacı Azər oğlu Əliyev 1991-ci il aprelin 21-də Naxçıvan şəhərində anadan olub. 1997–2008-ci illərdə Naxçıvan şəhərində 12 nömrəli tam orta məktəbdə təhsil alan Hacı Əliyev, 2008–2012-ci illərdə Azərbaycan Dövlət Bədən Tərbiyəsi və İdman Akademiyasında (ADBTİA) ali təhsil alıb. Dövlət Sərhəd Xidmətinin Sərhəd Qoşunlarının sıralarında müddətli həqiqi hərbi xidmətdə olub.

Hacı Əliyevin atası Azər Əliyev Naxçıvanda sərbəst güləş üzrə məşqçi olaraq çalışırdı. Məhz atası oğlunun güləşçi olmasını arzulayırdı. Məhz buna görə də Hacı Əliyev 1999-cu ildə qardaşı Yaşar Əliyev ilə birgə sərbəst güləşlə məşğul olmağa başladı. Əliyevlər ailəsində birinci uğura 2013-cü ildə Avropa Çempionatının bürünc medalçısı olmağla Yaşar Əliyev imza atsa da, qardaşı Hacı Əliyev növbəti illərdə daha ciddi nailiyyətlər qazanaraq dünya şöhrətli güləşçi oldu. Hacı Əliyev 2004-cü ildən Elman Əzimzadənin rəhbərliyi altında məşq edir.

2014-cü ildə ailə həyatı quran Hacı Əliyevin 2015-ci ilin avqust ayında qızı Aişə dünyaya gəldi. Hacı Əliyev 2015-ci ildə Las-Veqasda baş tutan Dünya Çempionatında qazandığı çempionluğu məhz qızı Aişəyə həsr etdi.

## Karyerası
Hacı Əliyev 2007-ci ilin iyun ayında Dağıstanda baş tutan yeniyetmələrin beynəlxalq yarışında mübarizə apardı və qızıl medalın sahibi oldu. Daha sonra o, iyul ayında Trabzon şəhərində baş tutan I Qara dəniz Oyunlarında qüvvəsini sınadı. Rumıniya və Moldova güləşçilərini məğlub edən 16 yaşlı Hacı Əliyev, final görüşünə vəsiqə qazandı. Həlledici görüşdə isə o, Rusiya nümayəndəsi Vladimir Yaxovlev üzərində 5:3 hesabı ilə qələbə qazandı və I Qara dəniz Oyunlarının qalibi oldu.

Hacı Əliyev 2024-cü il avqustun 11-də sosial şəbəkə hesabında paylaşım edərək karyerasını sonlandırdığını bildirib.

### 2008-ci il: Yeniyetmələrin Avropa Çempionatında "gümüş"
Hacı Əliyev 2008-ci ilin may ayında Antalya şəhərində baş tutan yeniyetmələr arasında beynəlxalq turnirdə mübarizə və yarışın bürünc medalının sahibi oldu. Bu uğurdan sonra o, beynəlxalq səviyyədə birinci nailiyyətinə imza atdı. Hacı Əliyev 2008-ci ilin iyun ayında Latviyanın Dauqavpils şəhərində baş tutan yeniyetmələr arasında Avropa Çempionatının medalına sahib oldu. O, final görüşündə Gürcüstan güləşçisi Vladimir Xinçeqaşviliyə məğlub oldu və çempionatın gümüş medalına sahib oldu. Daha sonra o, 2009-cu ilin fevral ayında Azərbaycan Çempionatında mübarizə apardı və final görüşündə Ağahüseyn Muradova məğlub olaraq çempionatının gümüş medalçısı oldu. Mart ayında Latviyanın Riqa şəhərində baş tutan beynəlxalq turnirdə beşinci pillənin sahibi olan Hacı Əliyev, həmin ilin sonlarında Azərbaycanın Milli Qəhrəmanı, güləş məşqçisi Əliyar Əliyevin xatirəsinə həsr olunan gənclər arasında turnirdə və Azərbaycan Kubokunda mübarizə apardı və yarışların qalibi oldu.

### 2010-cu il: Avropa Çempionatında debüt
Hacı Əliyev 2010-cu ilin əvvəlində İvan Yarıginin xatirəsinə həsr olunan Qran-Pridə və Kiyev şəhərində baş tutan beynəlxalq yarışda mübarizə aparsa da, uğur qazana bilmədi. Həmin ilin 12–18 aprelində Azərbaycanın ev sahibliyində güləş üzrə Avropa Çempionatı baş tutdu. Azərbaycan Güləş Federasiyası (AGF) və sərbəst güləş üzrə Azərbaycan yığmasının məşqçiləri tərəfindən Avropa Çempionatında mübarizə aparacaq sərbəst güləş üzrə Azərbaycan yığmasının heyətində son Avropa Çempionatının qalibi Zəlimxan Hüseynova etimad göstərilməsi qərara alındı. Amma çempionatın başlamasına bir gün qala, Zəlimxan Hüseynov xəstələndiyinə görə məşqçilər təcili olaraq onu əvəzləməli oldular. Məşqçilər tərəfindən çempionatda mübarizə aparmaq şansı Hacı Əliyevə verildi.

18 yaşlı Hacı Əliyev aprelin 14-də Heydər Əliyev adına İdman Arenasında Avropa Çempionatlarında debüt etdi. O, birinci görüşdə Almaniya güləşçisi Tim Şleyqer ilə üz-üzə gəldi. Həmin görüşün birinci hissəsində Hacı Əliyev 0:1 hesabı ilə məğlub olsa da, növbəti hissələrdə 3:0 və 3:1 hesabları ilə inamlı qələbə qazandı və 1/4 final mərhələsinə adladı. Bu mərhələdə o, Moldova nümayəndəsi Andrey Perpelita ilə qarşılandı. Gərgin idman mübarizəsi şəraitində baş tutan görüşdə Hacı Əliyev birinci hissədə 4:5 hesabı ilə rəqibinə məğlub olsa da, növbəti hissədə 1:0 hesabı ilə qalib gəldi. Həlledici hissədə isə Andrey Perpelita 5:0 hesabı ilə rəqibindən üstün oldu. Bununla da Hacı Əliyev Avropa Çempionatında mübarizəni dayandırdı və çempionatını 8-ci pillədə başa vurdu. Avropa Çempionatından sonra Hacı Əliyev iyul ayında Qızıl Qran-Pridə mübarizə apardı və birinci görüşdəcə məğlub olaraq mübarizəni dayandırdı. Beynəlxalq turnirlərdə uğursuz nəticələr qazansa da, 2010-cu ilin sonlarında o, "Hünər meydanı" turnirində və Gəncə şəhərində baş tutan İsax Cəfərovun xatirəsinə həsr olunan turnirdə qalib olmağı bacardı.

### 2011-ci il: Gənclərin Avropa Çempionatında final
Hacı Əliyev 2011-ci ilə fevral ayında Bolqarıstanın Burqas şəhərində baş tutan Dan Kolovun xatirəsinə həsr olunan beynəlxalq turnirlə start verdi. Həmin turnirdə o, 8-ci pillənin sahibi oldu. May ayında isə Hacı Əliyev Dağıstanın Mahaçqala şəhərində baş tutan Əli Əliyevin xatirəsinə həsr olunan beynəlxalq turnirdə mübarizə apardı və bu səfərdə medalçılar sırasına düşə bilmədi.

Beynəlxalq turnirlərdə ardıcıl uğursuz nəticələrdən sonra Hacı Əliyev ciddi uğura imza atmağı bacardı. O, 2011-ci ilin iyun ayında Serbiyanın Zrenyanin şəhərində baş tutan gənclər arasında Avropa Çempionatında mübarizə apardı. Final görüşündə Ömər Uzana məğlub olan Hacı Əliyev, gənclər arasında Avropa Çempionatının gümüş medalına sahib oldu. Bu uğurdan sonra o, iyul ayında Qızıl Qran-Pridə mübarizə aparsa da, medalçılar sırasına düşə bilmədi. 2011-ci ildə Hacı Əliyev növbəti uğura Çeçenistanın Qroznı şəhərində baş tutan Ramzan Kadırovun xatirəsinə həsr olunan beynəlxalq turnirdə imza atdı. O, həlledici görüşdə Rusiya nümayəndəsi Əhməd Çaxayevə məğlub oldu və gümüş medalın sahibi oldu.

### 2012-ci il: Qazanılan birinci nailiyyətlər
Hacı Əliyev 2012-ci ilə Kiyev şəhərində baş tutan beynəlxalq turnirdə mübarizə aparmaqla start verdi. O, Ağahüseyn Mustafayev ilə birgə həmin turnirin bürünc medallarına sahib oldu. May ayında isə Hacı Əliyev və Ağahüseyn Mustafayev Azərbaycanın ev sahibliyində baş tutan sərbəst güləş üzrə Dünya Kubokunda mübarizə aparacaq Azərbaycan yığmasının heyətində yer aldılar. Saypulla Absaidovun rəhbərliyi altında Azərbaycan yığması "A" qrupunda Belarus, Bolqarıstan, Qazaxıstan və Rusiya yığmaları ilə mübarizə apardı. Azərbaycan yığması birinci görüşdə Rusiya güləşçiləri ilə üz-üzə gəldi və 7:0 hesabı ilə inamlı qələbə qazandı. Komandanın heyətində Hacı Əliyev Alexander Boqamayevi 1:0 hesabı ilə məğlub etdi və qələbədə pay sahibi oldu. Növbəti görüşdə Azərbaycan güləşçiləri Bolqarıstan yığması ilə qarşılaşdı. Bu görüşdə də Azərbaycan yığması rəqibi üzərində 7:0 hesabı ilə inamlı qələbə qazandı. Komandanın heyətində bu səfər Hacı Əliyev əvəzinə Ağahüseyn Mustafayev mübarizə apardı və qələbədə pay sahibi oldu. Qrup mərhələsinin üçüncü görüşündə Azərbaycan pəhləvanları Qazaxıstan yığması ilə üz-üzə gəldi. Bu görüşdə də Azərbaycan yığması tam üstün nəticə göstərdi və 7:0 hesabı ilə inamlı qələbə qazandı. Komandanın heyətində Hacı Əliyev də qələbə qazanan güləşçilərdən oldu. Qrup mərhələsinin son görüşündə Azərbaycan yığması Belarus güləşçiləri ilə üz-üzə gəldi. Hacı Əliyevin qələbədə pay sahibi olduğu görüşdə Azərbaycan pəhləvanları 6:1 hesabı ilə qələbə qazandı və final görüşünə vəsiqə qazandı. Həlledici görüşdə Azərbaycan yığması İran güləşçiləri ilə üz-üzə gəldi. Gərgin idman mübarizəsi şəraitində baş tutan görüşdə Azərbaycan güləşçiləri İran yığmasına 3:4 hesabı ilə məğlub oldu və sərbəst güləş üzrə Dünya Kubokunun gümüş medalına sahib oldu. Komandanın heyətində qələbə qazanan güləşçilər Hacı Əliyev, Şərif Şərifov və Camaləddin Məhəmmədov oldu. Ümumi olaraq isə turnir ərzində Azərbaycan yığmasının heyətində fərqlənin güləşçilər, mübarizə apardığları bütün görüşlərdə qalib gələn Hacı Əliyev və Şərif Şərifov.

Dünya Kubokunda gümüş medala sahib olan sərbəst güləş üzrə Azərbaycan yığması may ayında Qəbələdə təlim-məşq toplanışında oldu. İyun ayında isə sərbəst güləşçilər Almaniyanın Dortmund şəhərində baş tutan Almaniya Qran-Prisində mübarizə apardı. Hacı Əliyev Almaniya Qran-Prisində dörd dəfə Dünya Çempionatının qalibi olan Rusiya nümayəndəsi Kuduxova məğlub oldu və turnirin bürünc medalına sahib oldu. Daha sonra o, Azərbaycanda baş tutan Qızıl Qran-Pridə mübarizə apardı və bütün rəqibləri üzərində qələbə qazanaraq turnirin qızıl medalına sahib oldu. İlin sonunda isə Hacı Əliyev Azərbaycan Çempionatında mübarizə apardı. Həlledici görüşdə o, Ağahüseyn Mustafayevi məğlub etdi və Azərbaycan Çempionatının qalibi oldu.

### 2013-cü il: Universiada Oyunlarında "bürünc"

Hacı Əliyev 2013-cü ilə Yaşar Doğunun xatirəsinə həsr olunan beynəlxalq turnirdə bürünc medalına sahib olmaqla start verdi. Artıq Azərbaycan yığmasının aparıcı üzvlərindən biri hesab olunan Hacı Əliyev, 18–24 martda Gürcüstanın Tbilisi şəhərinin ev sahibliyində baş tutan Avropa Çempinatına yollanacaq Azərbaycan yığmasının heyətində yer aldı. Çempionatdan əvvəl "Azerisport" idman portalına müsahibə verən sərbəst güləş üzrə Azərbaycan yığmasının baş məşqçisi Saypulla Absaidov, Hacı Əliyevdən uğur gözlədiyini bildirdi. Hacı Əliyev Avropa Çempionatında martın 20-də mübarizə apardı. O, birinci görüşdə Macarıstan nümayəndəsi Yozef Molnar ilə üz-üzə gəldi və 2:0 (5:0, 4:0) hesabı ilə inamlı qələbə qazandı. 1/4 final mərhələsində isə Hacı Əliyev Gürcüstan güləşçisi Vladimir Xinçeqaşvili ilə qarşılaşdı. Gərgin idman mübarizə şəraitində baş tutan görüşün birinci hissəsində Xinçeqaşvili 1:0 hesabı ilə qələbə qazandı. Növbəti görüşdə isə Əliyev 5:2 hesabı ilə inamlı qələbə qazandı. Həlledici hissədə isə Xinçeqaşvili 3:1 hesabı ilə üstün oldu və nəticədə Hacı Əliyev Avropa Çempionatında mübarizəni dayandırdı.

Hacı Əliyev Avropa Çempionatından sonra may ayında Dağıstanda baş tutan Əli Əliyevin xatirəsinə həsr olunan beynəlxalq turnirdə mübarizə apardı və bütün rəqibləri üzərində qələbə qazanaraq turnirin qalibi oldu. İyun ayından isə sərbəst güləş üzrə Azərbaycan yığması Belarusda təlim-məşq toplanışına yollandı. Toplanışın əsas məqsədi Universiada Oyunlarına hazırlıq idi.

Hacı Əliyevin də mübarizə apardığı XXVII Universiada Oyunları 6–16 iyulda Rusiyanın Kazan şəhərinin ev sahibliyində baş tutdu. Hacı Əliyev Universiadanın birinci görüşündə Fransa nümayəndəsi Antuan Massida üzərində 4:0 hesabı ilə qələbə qazansa da, növbəti görüşdə İran təmsilçisi Bəhnam Ehsanpura 0:3 hesabı ilə məğlub oldu və mübarizəni təsəlliverici qrupda davam etdi. Təsəlliverici qrupun birinci görüşündə o, Monqolustan güləşçisi Nemexbayar Batsayxan ilə üz-üzə gəldi və 4:0 hesabı ilə inamlı qələbə qazanaraq bürünc medal uğrunda görüşə vəsiqə qazandı. Həmin görüşdə Hacı Əliyevin rəqibi Bolqarıstan nümayəndəsi Stefan İvanov oldu. Həmin görüşdə rəqibi üzərində 4:0 hesabı ilə qələbə qazanan Hacı Əliyev, XXVII Universiada Oyunlarının bürünc medalına sahib oldu. İyulun 24-də isə Azərbaycan Prezidenti İlham Əliyev Kazan şəhərində baş tutan XXVII Universiada Oyunlarının qaliblərini və medalçılarını qəbul etdi. Onlara Azərbaycan bayrağını dalğalandırdığları üçün minnətdarlığını bildirdi və yeni uğurlar arzuladı.

Universiada Oyunlarından sonra Hacı Əliyevi ciddi sınaq gözləyirdi. O, 16–22 sentyabrda Macarıstanın Budapeşt şəhərində baş tutacaq Dünya Çempionatında Azərbaycanı təmsil edirdi. O, Dünya Çempionatına Məhəmməd Əliömərovun rəhbərliyi altında Azərbaycan yığması ilə birgə Quba şəhərində hazırlaşdı. Amma debüt Dünya Çempionatı 22 yaşlı Hacı Əliyev üçün uğurlu olmadı. O, birinci görüşdəcə İran güləşçisi Məsud İsmayılpura məğlub oldu və Dünya Çempionatını 30-cu pillədə başa vurdu.

Hacı Əliyev Dünya Çempionatında üzləşdiyi uğursuzluğdan sonra Qızıl Qran-Pridə mübarizə apardı. O, final görüşünə qədər bütün rəqibləri üzərində qələbə qazansa da, həlledici görüşdə Azərbaycan yığmasının digər üzvü Əhmədnəbi Qvarzatilova məğlub oldu və Qızıl Qran-Prinin gümüş medalına sahib oldu. Hacı Əliyev həmçinin 2013-cü ildə Azərbaycan Çempionatının da qalibi oldu.

### 2014-cü il: Dünya çempionluğu və "qızıl mövsüm"
Hacı Əliyev 2014-cü ilin yanvar ayında sərbəst güləş üzrə Azərbaycan yığmasının heyətində Dubay şəhərinə təlim-məşq toplanışına yollandı. Həmin toplanışların nəticəsi özünü Hacı Əliyevin 2014-cü il ərzində qazandığı uğurlarda göstərdi. Hacı Əliyev fevral ayında Bolqarıstanın Sofiya şəhərində baş tutan Dan Kolovun xatirəsinə həsr olunan beynəlxalq turnirdə mübarizə apardı. Turnirdə bütün rəqibləri üzərində qələbə qazanan Hacı Əliyev, final görüşünə vəsiqə qazandı. Həlledici görüşdə isə o, Munir Rəcəb Ağdaşdan üstün oldu və beynəlxalq turnirin qızıl medalına sahib oldu. Bu qələbə onun 2012-ci ildə Qızıl Qran-Pri çempionluğundan sonra beynəlxalq turnirlərdə qazandığı birinci qızıl medal idi. Ümümdünya Güləş Birliyinin (UWW) mart ayında açıqladığı reytinq cədvəlinə əsasən Hacı Əliyev üçüncü pillədə qərarlaşmışdı.

Hacı Əliyev 2014-cü ildə birinci ciddi sınağına 1–6 apreldə Finlandiyanın Vantaa şəhərinin ev sahibliyində baş tutan Avropa Çempionatında qatıldı. Hacı Əliyev aprelin 2-də mübarizə apardı. O, birinci görüşdə Almaniya güləşçisi Alexander Semisorov ilə üz-üzə gəldi. Həmin görüşdə Hacı Əliyev rəqibi üzərində 14:4 hesabı ilə inamlı qələbə qazandı və 1/4 final mərhələsinə adladı. Bu mərhələdə o, Gürcüstan güləşçisi Bexa Lomtadze ilə qarşılaşdı. Bu görüşdə də Hacı Əliyev 2:4 hesabı ilə məğlub vəziyyətdə olsa da, fasilədən sonra inamla mübarizə apardı və 12:6 hesabı ilə görüşdə qalib gəldi. Bununla da Hacı Əliyev Avropa Çempionatının 1/2 final mərhələsinə vəsiqə qazandı. Finala gedən yolda o, Ukrayna nümayəndəsi Vasili Şuptar ilə üz-üzə gəldi. Gərgin idman mübarizəsi şəraitində baş tutan görüşdə Hacı Əliyev 10:8 hesabı ilə qalib gəldi və Avropa Çempionatının final görüşünə vəsiqə qazandı. Həlledici görüşdə o, Rusiya güləşçisi, 2013-cü il Dünya Çempionatının qalibi Bəyxan Qoyqereyev ilə üz-üzə gəldi. Təcrübəli rəqiqi ilə gərgin görüşdə Hacı Əliyev inamla mübarizə apardı və nəticədə 12:5 hesabı ilə qalib gəldi. Bu minvallada Hacı Əliyev Avropa Çempionatının qızıl medalına sahib oldu.

Hacı Əliyev Ümümdünya Güləş Birliyinin (UWW) may və iyun ayları üçün açıqladığı reytinq cədvəlinə əsasən birinci pillədə qərarlaşmışdı. Avropa Çempionatından sonra Hacı Əliyev sentyabrda baş tutacaq Dünya Çempionatına hazırlaşmağa başladı. İyun ayında o, Azərbaycan yığması ilə birgə Bolqarıstan təlim-məşq toplanışına yollandı. İyun ayının sonlarına isə Almaniyanın Dortmund şəhərində baş tutan Almaniya Qran-Prisində mübarizə apardı. Həlledici görüşdə Hacı Əliyev Ermənistan güləşçisi David Səfəryanı məğlub etdi və Almaniya Qran-Prisinin qızıl medalına sahib oldu. Almaniya Qran-Prisindən sonra Hacı Əliyev, iyul ayında Azərbaycanda Qızıl Qran-Pri turnirində mübarizə apardı. O, final görüşündə Bolqarıstan nümayəndəsi Vladimir Dubov üzərində qələbə qazandı və turnirin qalibi oldu. Bundan sonra bütün diqqətlər sentyabrda baş tutacaq Dünya Çempionatına yönəldi.

8–14 sentyabrda Özbəkistanın Daşkənd şəhərində güləş üzrə Dünya Çempionatı baş tutdu. İl ərzində Bolqarıstanda "Dan Kolov" turnirinin, Finlandiyada Avropa Çempionatının, Almaniyada Almaniya Qran-Prisinin, Azərbaycanda isə Qızıl Qran-Prinin qalibi olan Hacı Əliyev, Ümümdünya Güləş Birliyinin (UWW) tərəfindən Dünya Çempionatının bir nömrəli favoriti hesab olunurdu.

Hacı Əliyev Dünya Çempionatında sentyabrın 9-da mübarizə apardı. O, 1/16 final mərhələsində Ukrayna nümayəndəsi Vasil Şuptar ilə üz-üzə gəldi. Əliyev Şuptarı aprel ayında Vantaa şəhərində baş tutan Avropa Çempionatının yarım-final mərhələsində məğlub eləmişdi. Bu səfərdə qalib gələn tərəf Hacı Əliyev oldu. O, rəqibi üzərində 12:4 hesabı ilə inamlı qələbə qazandı və 1/8 final mərhələsinə adladı. Bu mərhələdə o, Polşa güləşçisi Kristof Bienxovsxi ilə qarşılaşdı. Həmin görüşdə Hacı Əliyev 10:0 hesabı ilə inamlı qələbə qazandı və 1/4 final mərhələsinə vəsiqə qazandı. Bu mərhələdə o, Moldova nümayəndəsi Andrey Prepelita ilə üz-üzə gəldi. Bu görüşdə bundan əvvəl olan görüşlərdən fərqlənmədi və Hacı Əliyev bu səfər də rəqibi üzərində inamlı qələbə qazandı — 11:0. Bu minvalla da o, Dünya Çempionatının 1/2 final mərhələsinə adladı. Finala gedən yolda Hacı Əliyev Kuba güləşçisi Yovlis Bonne ilə qarşılaşdı. Gərgin idman mübarizəsi şəraitində baş tutan görüşdə Hacı Əliyev 4:2 hesabı ilə qalib gəldi və Dünya Çempionatının final görüşünə vəsiqə qazandı. Həlledici görüşdə onun rəqiqi İran təmsilçisi Məsud İsmayılpur oldu. İsmayılpur bir il əvvəl baş tutan Dünya Çempionatında məhz Əliyevi məğlub eləmişdi. Buna görə də Hacı Əliyev üçün bu görüş prinsipial əhəmiyyət daşıyırdı. Gərgin idman mübarizəsi şəraitində baş tutan görüşdə Hacı Əliyev 12:7 hesabı ilə qələbə qazandı. Bu minvalla da o, Dünya Çempionatının qızıl medalına sahib oldu. Hacı Əliyev Arif Abdullayev, Xetaq Qazyumov və Şərif Şərifovdan sonra Dünya Çempionatının qalibi olan dördüncü Azərbaycanlı sərbəst güləşçi oldu.

2014-cü il ərzində Avropa və Dünya Çempionatlarının qalibi olan Hacı Əliyev, Azərbaycan Güləş Federasiyası (AGF) tərəfindən ilin ən yaxşı sərbəst güləşçisi elan edildi. Həmçinin Gənclər və İdman Nazirliyinin (GİN) versiyasına görə 2014-cü ilin ən yaxşı 10 idmançısından biri, məhz Hacı Əliyev oldu.

### 2015-ci il: Las-Veqasda növbəti Dünya çempionluğu
Hacı Əliyev 2015-ci ilə Fransanın Paris şəhərində baş tutan Fransa Qran-Prisində mübarizə aparmaqla başladı. Nəticədə o, Fransa Qran-Prisinin bürünc medalına sahib oldu. Ümümdünya Güləş Birliyinin (UWW) yanvar ayı üçün açıqladığı reytinq cədvəlində Hacı Əliyev 2-ci pillədə qərarlaşmışdı. Fransa Qran-Prisindən sonra Hacı Əliyev Belarusda baş tutan Alexander Medvedin xatirəsinə həsr olunan beynəlxalq turnirdə mübarizə apardı. Bu səfərdə o, ümidləri doğrultmadı və turniri 8-ci pillədə başa vurdu. Məhz bu uğursuzluğa görə o, Ümümdünya Güləş Birliyinin (UWW) mart ayı üçün açıqladığı reytinq cədvəlində on pillə gerilədi və 12-ci pillədə qərarlaşdı.

Aprel ayında Hacı Əliyev Birləşmiş Ştatların Los-Anceles şəhərinin ev sahibliyində baş tutan sərbəst güləş üzrə Dünya Kubokunda mübarizə aparacaq Azərbaycan yığmasının heyətində yer aldı. Saypulla Absaidovun rəhbərliyi altında Azərbaycan yığması "A" qrupunda Belarus, İran və Türkiyə yığmaları ilə mübarizə apardı. Azərbaycan yığması birinci görüşdə Türkiyə güləşçiləri ilə üz-üzə gəldi və 7:1 hesabı ilə inamlı qələbə qazandı. Komandanın heyətində Hacı Əliyev Munir Rəcəb Ağdaşı 17:4 hesabı ilə məğlub etdi və qələbədə pay sahibi oldu. Növbəti görüşdə Azərbaycan güləşçiləri Belarus yığması ilə qarşılaşdı. Bu görüşdə də Azərbaycan yığması rəqibi üzərində 6:2 hesabı ilə inamlı qələbə qazandı. Komandanın heyətində Hacı Əliyev Denis Maximovu 12:2 hesabı ilə məğlub etdi və qələbədə pay sahibi oldu. Qrup mərhələsinin sonuncu görüşündə Azərbaycan pəhləvanları İran yığması ilə üz-üzə gəldi. Bu görüşdə İran yığması tam üstün nəticə göstərdi və Azərbaycan güləşçiləri üzərində 7:1 hesabı ilə inamlı qələbə qazandı. Komandanın heyətində Hacı Əliyev Bəhram Ehsanpurla mübarizəsi 5:5 hesabı ilə başa çatsa da, son xalı Ehsanpur qazandığı üçün Əliyev məğlub oldu. Qrup mərhələsinin nəticələrinə əsasən İran yığması final görüşünə, Azərbaycan yığması üçün bürünc medal uğrunda görüşə vəsiqə qazandı. Bürünc medal uğrunda görüşdə Azərbaycan yığması Rusiya güləşçiləri ilə üz-üzə gəldi. Gərgin idman mübarizəsi şəraitində baş tutan görüş 4:4 hesabı ilə başa çatsa da, görüşlərdə toplanan hesablara əsasən Azərbaycan güləşçiləri qalib gəldi. Bununla da Azərbaycan yığması sərbəst güləş üzrə Dünya Kubokunun bürünc medalına sahib oldu. Ümumi olaraq isə turnir ərzində Azərbaycan yığmasının heyətində fərqlənin güləşçilər, mübarizə apardığı bütün görüşlərdə qalib gələn Şərif Şərifov və sadəcə bir görüşdə əlavə göstəricilərə əsasən məğlub olan Hacı Əliyev oldu.

Dünya Kubokundan sonra güləş üzrə Azərbaycan yığmasının bütün diqqəti I Avropa Oyunlarına yönəldi. 12–28 iyunda baş tutacaq I Avropa Oyunlarında mübarizə aparacaq güləş üzrə Azərbaycan yığmasının heyəti iyunun 8-də açıqlandı. Heyətdə Avropa və Dünya Çempionatının qalibi Hacı Əliyevdə yer aldı. 2014-cü ilin Dünya çempionu I Avropa Oyunlarının qalibi olmağa iddialı güləşçilərdən biri idi. Hacı Əliyev iyunun 18-də I Avropa Oyunlarında mübarizə apardı. Hacı Əliyev 1/8 final mərhələsində Ermənistan nümayəndəsi Valodya Franqulyan ilə üz-üzə gəldi. Heydər Əliyev adına İdman Arenasında yerli tamaşaçılar qarşısında Hacı Əliyev rəqibi üzərində 7:0 hesabı ilə inamlı qələbə qazandı və 1/4 final mərhələsinə adladı. Bu mərhələdə o, Slovakiya təmsilçisi Mixola Bolotnux ilə qarşılaşdı. Bu görüşdə də Hacı Əliyev inamlı qələbə qazandı — 11:0. Bununla da o, I Avropa Oyunlarının yarım-final mərhələsinə adladı. Finala gedən yolda Hacı Əliyev Rusiya nümayəndəsi Alexander Boqomayev ilə üz-üzə gəldi. Gərgin idman mübarizəsi şəraitində baş tutan görüşdə Əliyev Boqomayevə 2:5 hesabı ilə məğlub oldu. Bürünc medal uğrunda görüşdə isə Hacı Əliyev Türkiyə təmsilçisi Munir Rəcəb Ağdaş ilə üz-üzə gəldi. Həmin görüşdə o, rəqibi üzərində 10:2 hesabı ilə inamlı qəbələ qazandı. Bu minvalla da Hacı Əliyev I Avropa Oyunlarının bürünc medalına sahib oldu. Görüşdən sonra "Azerisport" idman portalına müsahibə verən Hacı Əliyev, yarışdan bir gün əvvəl zəhərləndiyini, buna görə də özünü yaxşı hiss eləmədiyini bildirdi.

Azərbaycan Prezidenti İlham Əliyevin 29 iyun 2015-ci il tarixli 1299 nömrəli Sərəncamına əsasən I Avropa Oyunlarında qazandığı nailiyyətlərə və Azərbaycan idmanında xidmətlərinə görə Hacı Azər oğlu Əliyev "Tərəqqi" medalı ilə təltif edildi.

I Avropa Oyunlarından sonra bütün diqqətlər Dünya Çempionatına yönəldi. 2016-cı ildə Braziliyanın Rio-de-Janeyro şəhərində baş tutacaq XXXI Yay Olimpiya Oyunlarına lisenziya verən Dünya Çempionatı 6–12 sentyabrda Birləşmiş Ştatların Las-Veqas şəhərində baş tutdu. Hacı Əliyev Dünya Çempionatında sentyabrın 11-də mübarizə apardı. O, 1/8 final mərhələsində Moldova nümayəndəsi Andrey Prepelita ilə üz-üzə gəldi. Əliyev Prepelitanı bundan əvvəl bir neçə dəfə məğlub eləmişdi. Bu səfərdə qalib gələn tərəf Hacı Əliyev oldu. O, rəqibi üzərində 11:2 hesabı ilə inamlı qələbə qazandı və 1/4 final mərhələsinə adladı. Bu mərhələdə o, Yaponiya güləşçisi Masazu Kamoi ilə qarşılaşdı. Həmin görüşdə Hacı Əliyev 6:2 hesabı ilə qələbə qazandı və Dünya Çempionatının 1/2 final mərhələsinə vəsiqə qazandı. Bu mərhələdə o, Bolqarıstan nümayəndəsi Vladimir Dubov ilə üz-üzə gəldi. Əliyev Dubovu da bundan əvvəl dəfələrlə məğlub eləmişdi. Bu görüşdə bundan əvvəl olan görüşlərdən fərqlənmədi və Hacı Əliyev bu səfər də rəqibi üzərində qələbə qazandı — 6:2. Bu minvalla da o, Dünya Çempionatının final görüşünə vəsiqə qazandı. Həlledici görüşdə onun rəqiqi Monqolustan təmsilçisi Batboldin Nomin oldu. Finala qədər inamla qələbələr qazanan Hacı Əliyev, bu görüşdə də üstün tərəf oldu. O, Nomin üzərində 11:0 hesabı ilə qələbə qazandı. Bu minvalla da o, növbəti dəfə Dünya Çempionatının qızıl medalına sahib oldu. Hacı Əliyev həmçinin 2 dəfə Dünya Çempionatının qalibi olan birinci Azərbaycanlı sərbəst güləşçi adını qazandı. Dünya Çempionatında 1–6-cı pillələrin sahibi olan güləşçilər Rio-de-Janeyro Olimpiadasına lisenziya qazansa da, Hacı Əliyevin mübarizə apardığı 57 kq. Olimpiya Oyunlarının proqramında yer almadığı üçün o, Olimpiadaya qədər 57 kq. və ya 65 kq.-da mübarizə aparmağa başlamalı idi. 65 kq.-da 2012-ci il London Olimpiadasının qalibi Toğrul Əsgərovun mübarizə apardığı üçün, Hacı Əliyevin bundan sonra 57 kq.-da çıxış edəcəyi ehtimal olunurdu.

Dünya Çempionatından sonra Hacı Əliyev Qızıl Qran-Pri turnirində mübarizə apardı. O, 1/8 final mərhələsində Yaponiya nümayəndəsi Şinqo Arimotonu 10:0 hesabı ilə məğlub etdi və 1/4 final mərhələsinə adladı. Bu mərhələdə isə Hacı Əliyev Gürcüstan güləşçisi Bexa Lomitadze üzərində 11:1 hesabı ilə inamlı qələbə qazandı və yarım-final mərhələsinə adladı. Finala gedən yolda o, Rusiya nümayəndəsi Alexander Boqomayev ilə üz-üzə gəldi. Gərgin idman mübarizəsi şəraitində baş tutan görüşdə Hacı Əliyev, 3:2 hesabı ilə qalib gəldi və final görüşünə vəsiqə qazandı. Həlledici görüşdə isə o, İran güləşçisi İman Sadıq ilə qarşılaşdı və 8:2 hesabı ilə qələbə qazandı. Bu minvalla da Hacı Əliyev üçüncü dəfə Qızıl Qran-Pri beynəlxalq turnirinin qalibi oldu.

2015-ci ildə Dünya Çempionatının qalibi olan Hacı Əliyev Gənclər və İdman Nazirliyinin (GİN) versiyasına görə 2015-ci ilin ən yaxşı 10 idmançısından biri seçildi. Həmçinin o,Azərbaycan Güləş Federasiyası (AGF) tərəfindən ilin ən yaxşı sərbəst güləşçisi də elan edildi.

### 2016-cı il: Rio-de-Janeyro Olimpiadası
Hacı Əliyev 2016-cı ilə Yaşar Doğunun xatirəsinə həsr olunan beynəlxalq turnirdə mübarizə aparmaqla start verdi. 5–8 fevralda İstanbul şəhərində baş tutan turnirdə o, beşinci pillənin sahibi olub. Ümümdünya Güləş Birliyinin (UWW) tərəfindən açıqlanan yanvar ayı üçün olan reytinq cədvəlində Hacı Əliyev birinci pillədə qərarlaşmışdı. Hacı Əliyev 2016-cı ilin birinci ciddi turnirinə mart ayında baş tutan Avropa Çempionatında qatıldı.

8–14 martda Latviyanın Riqa şəhərinin ev sahibliyində baş tutan Avropa Çempionatında Hacı Əliyev əsas favoritlərdən biri olaraq göstərilirdi. O, martın 10-da mübarizə apardı və birinci görüşdə Litva nümayəndəsi Sarunas Yursis ilə üz-üzə gəldi. 1/8 final mərhələsi çərçivəsində baş tutan görüşdə Hacı Əliyev, 11:0 hesabı ilə inamlı qələbə qazandı və 1/4 final mərhələsinə adladı. Bu mərhələdə o, Bolqarıstan güləşçisi Vladimir Dubov ilə qarşılaşdı. Bundan əvvəl dəfərlərə məğlub etdiyi Dubovu, Əliyev bu səfər də məğlub etdi — 11:0. Bununla da o, Avropa Çempionatının 1/2 final mərhələsinə adladı. Bu mərhələdə o, prinsipial rəqiblərindən biri olan Gürcüstan nümayəndəsi Vladimir Xinçeqaşvili ilə üz-üzə gəldi. Gərgin idman mübarizəsi şəraitində baş tutan görüşdə Hacı Əliyev, 2:4 hesabı ilə məğlub oldu. Mübarizəni bürünc medal uğrunda görüşdə davam edən Hacı Əliyev, bu mərhələdə bir il əvvəl Avropa Oyunlarında məğlub etdiyi Ermənistan güləşçisi Valodya Franqulyan ilə qarşılaşdı. Bu səfərdə görüşdə üstün tərəf Hacı Əliyev oldu. O, görüşdə 7:0 hesabı ilə inamlı qələbə qazandı və Avropa Çempionatının bürünc medalına sahib oldu. Ümümdünya Güləş Birliyinin (UWW) tərəfindən açıqlanan mart ayı üçün olan reytinq cədvəlində Hacı Əliyev birinci pillədə qərarlaşmağa davam edirdi.

Hacı Əliyev XXXI Yay Olimpiya Oyunlarından əvvəl 2–4 iyulda Almaniyanın Dortmund şəhərində baş tutan Almaniya Qran-Prisində mübarizə apardı. O, həlledici görüşdə Polşa nümayəndəsi Kristof Bienxovsxini məğlub etdi və Almaniya Qran-Prisinin qalibi oldu. Ümümdünya Güləş Birliyinin (UWW) tərəfindən Olimpiadadan əvvəl açıqlanan reytinq cədvəlinə əsasən Hacı Əliyev dünyanın ən güclü güləşçisi olmağa davam edirdi. Hacı Əliyevin mübarizə apardığı 61 kq. Olimpiya Oyunlarının proqramında olmadığı üçün o, Olimpiada da 57 kq.-da çıxış etdi.

**XXXI Yay Olimpiya Oyunları**

XXXI Yay Olimpiya Oyunları 5–22 avqustda Braziliyanın Rio-de-Janeyro şəhərinin ev sahibliyində baş tutdu. Güləş idman növü üzrə yarışlar isə 14–22 avqustda Carioca Arenada baş tutdu. Sərbəst güləş üzrə Azərbaycan yığması Rio-de-Janeyro Olimpiadasında ulduz heyətlə mübarizə apardı. Heyətə 2014 və 2015-ci illərin Dünya Çempionatının qalibi Hacı Əliyev (57 kq.), 2012 London Olimpiadasının qalibi Toğrul Əsgərov (65 kq.), 2 dəfə Avropa Çempionatının qalibi olan Cəbrayıl Həsənov (74 kq.), 2012 London Olimpiadasının qalibi Şərif Şərifov (86 kq.), 2008 və 2012-ci illərdə Olimpiadaların bürünc medallarına sahib olan Xetaq Qazyumov (97 kq.) və son Dünya Çempionatının finalçısı Camaləddin Məhəmmədov (125 kq.) daxil edildi.

Hacı Əliyev XXXI Yay Olimpiya Oyunlarında avqustun 19-da mübarizə apardı. O, birinci görüşdə Cənubi Koreya nümayəndəsi Yun Jun-Si ilə üz-üzə gəldi. Karyerası ərzində ciddi uğurlara nail ola bilməyən 25 yaşlı Yun Jun-Si ilə qarşılaşma, Hacı Əliyev üçün asan oldu. Əliyev Jun-Si üzərində 12:2 hesabı ilə inamlı qələbə qazandı və 1/4 final mərhələsinə adladı.

Bu mərhələdə o, prinsipial rəqiblərindən olan və cəmi beş ay əvvəl Latviyada Avropa Çempionatının yarım-final mərhələsində məğlub olduğu Gürcüstan təmsilçisi Vladimir Xinçeqaşvili ilə üz-üzə gəldi. Görüşün birinci hissəsindən sonra Hacı Əliyev 1:0 hesabı ilə üstün tərəf idi. Amma görüşün növbəti dəqiqələri gərgin idman mübarizəsi şəraitində baş tutdu. Nəticədə Vladimir Xinçeqaşvili 5:3 hesabı ilə qələbə qazandı. Növbəri mərhələdə də o, qələbə qazanıb, finala vəsiqə qazandığı üçün Hacı Əliyev təsəlliverici qrupda mübarizə apardı.

Təsəlliverici qrupun birinci görüşündə Hacı Əliyev Qazaxıstan nümayəndəsi Nurislam Sanayev ilə üz-üzə gəldi. Həmin görüşdə gərgin idman mübarizəsi şəraitində baş tutdu. Nəticədə Hacı Əliyev 10:8 hesabı ilə qələbə qazandı və bürünc medal uğrunda görüşə vəsiqə qazandı. Bu mərhələdə o, dəfələrlə qalib gəldiyi Bolqarıstan nümayəndəsi Vladimir Dubov ilə qarşılaşdı. Görüşün əvvəllərində üstünlüyü Vladimir Dubov ələ aldı, məhz bunun nəticəsində hesabda 4:0 öndə idi. Amma Hacı Əliyev tədricən görüşdə təşəbbüsü ələ aldı və hesabı 2:4 etdi. Görüşün sonlarında isə Hacı Əliyev inamlı fənd tətbiq etdi və nəticədə Vladimir Dubov üzərində vaxtından əvvəl təmiz qələbə qazandı. Bu minvalla da Hacı Əliyev XXXI Yay Olimpiya Oyunlarının bürünc medalına sahib oldu.

Azərbaycan Prezidenti İlham Əliyevin 1 sentyabr 2016-cı il tarixli 2292 nömrəli Sərəncamına əsasən XXXI Yay Olimpiya Oyunlarında qazandığı nailiyyətlərə və Azərbaycan idmanında xidmətlərinə görə Hacı Azər oğlu Əliyev Azərbaycan Prezidentinin fəxri diplomu ilə təltif edildi.

### 2017-ci il: Üçüncü dəfə Dünya çempionluğu
XXXI Yay Olimpiya Oyunlarından sonra Hacı Əliyev beynəlxalq səviyyəli birinci turnirinə 2017-ci ilin fevral ayında qatıldı. O, sərbəst güləş üzrə Azərbaycan yığmasının heyətində İranın Kirmanşah şəhərinin ev sahibliyində baş tutan sərbəst güləş üzrə Dünya Kubokunda çıxış etdi. Azərbaycan yığması "A" qrupunda ABŞ, Gürcüstan və Rusiya yığmaları ilə mübarizə apardı. Azərbaycan yığması birinci görüşdə Rusiya güləşçiləri ilə üz-üzə gəldi. Gərgin idman mübarizəsi şəraitində baş tutan görüş 4:4 hesabı ilə başa çatsa da, görüşlərdə toplanan hesablara əsasən Azərbaycan güləşçiləri qalib gəldi. Komandanın heyətində Hacı Əliyev Alan Qoqayevi 2:1 hesabı ilə məğlub etdi və qələbədə pay sahibi oldu. Növbəti görüşdə Azərbaycan güləşçiləri Gürcüstan yığması ilə qarşılaşdı. Bu görüşdə də Azərbaycan yığması rəqibi üzərində qələbə qazandı — 5:3. Komandanın heyətində Hacı Əliyev İverixo Culaxidzeni 12:0 hesabı ilə məğlub etdi və qələbədə pay sahibi oldu. Qrup mərhələsinin sonuncu görüşündə Azərbaycan pəhləvanları ABŞ yığması ilə üz-üzə gəldi. Gərgin idman mübarizəsi şəraitində baş tutan görüş 4:4 hesabı ilə başa çatsa da, görüşlərdə toplanan hesablara əsasən ABŞ təmsilçiləri qalib gəldi. Qrup mərhələsinin nəticələrinə əsasən ABŞ yığması final görüşünə, Azərbaycan yığması üçün bürünc medal uğrunda görüşə vəsiqə qazandı. Bürünc medal uğrunda görüşdə Azərbaycan yığması Türkiyə güləşçiləri ilə üz-üzə gəldi və 7:1 hesabı ilə inamlı qələbə qazandı. Qələbədə pay sahibi olanlardan biri də Mustafa Kaya üzərində 12:2 hesabı ilə inamlı qələbə qazanan Hacı Əliyev oldu. Bununla da Azərbaycan yığması sərbəst güləş üzrə Dünya Kubokunun bürünc medalına sahib oldu. Ümumi olaraq isə turnir ərzində Azərbaycan yığmasının heyətində fərqlənin güləşçilər, mübarizə apardığı bütün görüşlərdə qalib gələn Hacı Əliyev oldu.

Hacı Əliyev növbəti uğurunu 2017-ci ilin may ayında baş tutan IV İslam Həmrəyliyi Oyunlarında qazandı. 12–22 mayda baş tutan İslamiadanın əsas favoriti, məhz Əliyev hesab olunurdu. Hacı Əliyev birinci görüşdə Türkmənistan nümayəndəsi Saparmurad Muradov ilə üz-üzə gəldi və 10:0 hesabı ilə inamlı qələbə qazanaraq 1/4 final mərhələsinə adladı. Bu mərhələdə o, Tacikistan güləşçisi Tacəddin Hocayev ilə qarşılaşdı. Bu görüşdə də Hacı Əliyev inamlı qələbə (9:0) və 1/2 final mərhələsinə adladı. Bu mərhələdə isə onun rəqibi İran nümayəndəsi Məsud İsmayılpur oldu. Bu görüşdə digər görüşlərdən fərqlənmədi və Hacı Əliyev 8:1 hesabı ilə qələbə qazanaraq İslamiadanın final görüşünə vəsiqə qazandı. Həlledici görüşdə o, Qırğızıstan güləşçisi Əlibəy Osmanov ilə üz-üzə gəldi. Finala gedən yolda bütün rəqibləri üzərində inamlı qələbələr qazanan Hacı Əliyev, final görüşündə də rəqibindən birbaşa üstün oldu. Əliyev Osmanov üzərində 10:0 hesabı ilə qələbə qazanaraq IV İslam Həmrəyliyi Oyunlarının qızıl medalına sahib oldu. Təltifetmə mərasimi zamanı Hacı Əliyevə IV İslam Həmrəyliyi Oyunlarının qızıl medalını Azərbaycan Prezidenti İlham Əliyev təqdim etdi.

İl ərzində beynəlxalq turnirlərdə çıxış eləməyən Hacı Əliyev 2017-ci ilin 20–28 avqustunda Fransanın Paris şəhərində baş tutan Dünya Çempionatında mübarizə apardı. İdeal formada olan Əliyev, Dünya Çempionatının favoritlərindən biri olaraq göstərilmirdi. Hacı Əliyev Dünya Çempionatının 1/16 final mərhələsində Qırğızıstan nümayəndəsi Əlibəy Osmanov ilə üz-üzə gəldi. Beş ay əvvəl İslamiadanın final görüşündə məğlub etdiyi rəqibini, o, bu səfər də məğlub etdi — 8:0. Bununla da Hacı Əliyev 1/8 final mərhələsinə adladı. Bu mərhələdə o, Yaponiya təmsilçisi Rinya Nahamura ilə qarşılaşdı. Həmin görüşdə Hacı Əliyev 10:1 hesabı ilə inamlı qələbə qazandı və növbəti mərhələyə adladı. 1/4 final mərhələsində isə o, Slovakiya nümayəndəsi Mixola Bolotnux ilə üz-üzə gəldi. Hacı Əliyev üçüncü görüşündə də asan qələbə qazandı — 10:0. Bununla da o, Dünya Çempionatının 1/2 final mərhələsinə adladı. Finala gedən yolda Hacı Əliyev Kuba təmsilçisi Yovlis Bonne ilə qarşılaşdı. Həmin görüşdə o, vaxtından əvvəl 10:0 hesabı ilə təmiz qələbə qazandı. Bu minvalla da Hacı Əliyev üçüncü dəfə Dünya Çempionatının final görüşünə vəsiqə qazandı. Həlledici görüşdə o, 2016-cı il Avropa Çempionatının qalibi olan Rusiya nümayəbdəsi Hacımurad Rəşidov ilə üz-üzə gəldi. Çempionat ərzində möhtəşəm mübarizə aparan Hacı Əliyev, final görüşündə də rəqibindən birbaşa üstün tərəf idi. Nəticədə Hacı Əliyev Hacımurad Rəşidov üzərində vaxtından əvvəl 7:1 hesabı ilə təmiz qələbə qazandı. Bu minvalla da o, üçüncü dəfə Dünya Çempionatının qalibi oldu. Hacı Əliyev üç dəfə Dünya Çempionatının qızıl medalına sahib olan birinci Azərbaycan güləşçisi olaraq tarixi nailiyyətə imza atdı.

### 2018-ci il: Avropa çempionluğu
Hacı Əliyev 2018-ci ilə fevral ayında Kiyev şəhərində baş tutan beynəlxalq turnirdə mübarizə aparmaqla start verdi. Həlledici görüşdə o, Polşa nümayəndəsi Məhəmmədrəsul Hacıyevə məğlub oldu və gümüş medalın sahibi oldu. Daha sonra Hacı Əliyev ilin birinci nüfuzlu turnirinə qatıldı. O, sərbəst güləş üzrə Azərbaycan yığmasının heyətində Birləşmiş Ştatların Ayova şəhərinin ev sahibliyində baş tutan sərbəst güləş üzrə Dünya Kubokunda çıxış etdi. Azərbaycan yığması "B" qrupunda Kuba, Monqolustan və Qazaxıstan yığmaları ilə mübarizə apardı. Azərbaycan yığması birinci görüşdə Kuba güləşçiləri ilə üz-üzə gəldi və 8:2 hesabı ilə qalib gəldi. Komandanın heyətində Hacı Əliyev Alexandro Valdesə 2:8 hesabı ilə məğlub olsa da, Azərbaycan yığmasının qələbəsinə təsir göstərmədi. Növbəti görüşdə Azərbaycan güləşçiləri Qazaxıstan yığması ilə qarşılaşdı. Bu görüşdə də Azərbaycan yığması rəqibi üzərində qələbə qazandı — 9:1. Komandanın heyətində Hacı Əliyev Sayadbəy Oğasovu 7:1 hesabı ilə məğlub etdi və qələbədə pay sahibi oldu. Qrup mərhələsinin sonuncu görüşündə Azərbaycan yığması Monqolustan güləşçiləri ilə üz-üzə gəldi və 7:3 hesabı ilə qalib gəldi. Həmin görüşdə Hacı Əliyevin əvəzinə Ağahüseyn Mustafayev mübarizə apardı. Qrup mərhələsinin nəticələrinə əsasən Azərbaycan yığması final görüşünə vəsiqə qazandı. Həlledici görüşdə Azərbaycan yığması ABŞ güləşçiləri ilə üz-üzə gəldi. Gərgin idman mübarizəsi şəraitində baş tutan görüşdə ABŞ güləşçiləri 6:4 hesabı ilə qələbə qazandı. Bununla da Azərbaycan yığması sərbəst güləş üzrə Dünya Kubokunun gümüş medalına sahib oldu.

Dünya Kubokundan sonra Hacı Əliyev 30 aprel-8 mayda Rusiyada baş tutan Avropa Çempionatında mübarizə apardı. Hacı Əliyev 1/8 final mərhələsində Avstriya nümayəndəsi Qabriel Yanaş ilə üz-üzə gəldi və rəqibi üzərində 10:0 hesabı ilə qələbə qazanaraq 1/4 final mərhələsinə adladı. Bu mərhələdə o, Türkiyə güləşçisi Səlahəddin Kılıçsallayan ilə qarşılaşdı. Həmin görüşdə 9:2 hesabı ilə qələbə qazanan Hacı Əliyev, Avropa Çempionatının 1/2 final mərhələsinə adladı. Finala gedən yolda o, Sloveniya nümayəndəsi David Habat ilə üz-üzə gəldi və 3:0 hesabı ilə qalib gəldi. Bununla da Hacı Əliyev Avropa Çempionatının final görüşünə vəsiqə qazandı. Həlledici görüşdə isə o, Rusiya güləşçisi İlyas Bəybulatov ilə qarşılaşdı. Gərgin idman mübarizəsi şəraitində baş tutan görüşdə Hacı Əliyev 8:7 hesabı ilə qələbə qazandı və Avropa Çempionatının qızıl medalına sahib oldu.

Avropa Çempionatından sonra Hacı Əliyev, sentyabr ayında Belarusda baş tutan Alexander Medvedin xatirəsinə həsr olunan beynəlxalq turnirdə mübarizə apardı. Final görüşündə o, Vasil Şuptara məğlub oldu və turnirin gümüş medalına sahib oldu. 2018-ci ilin əsas turniri Macarıstanın Budapeşt şəhərində baş tutan Dünya Çempionatı oldu. Üç dəfə Dünya Çempionatının qalibi olan Hacı Əliyev, bu səfər ümidləri doğrulda bilmədi. O, birinci görüşdəcə Kuba nümayəndəsi Alexandro Valdesə 0:2 hesabı ilə məğlub oldu və Dünya Çempionatında mübarizəsini dayandırdı.

### 2019-cu il: Avropa Oyunlarında qələbə və Dünya Çempionatında uğursuzluq
Dünya Çempionatında uğursuz nəticədən sonra Hacı Əliyev altı ay beynəlxalq turnirlərdə mübarizə aparmadı. Nəhayət o, 2019-cu ilin 8–14 aprelində Rumıniyanın Buxarest şəhərində baş tutan Avropa Çempionatında mübarizə apardı. Son Avropa Çempionatının qalibi olan Hacı Əliyev, birinci görüşdə Belarus nümayəndəsi Hüseyn Şahbazovu 7:2 hesabı ilə məğlub etdi və 1/8 final mərhələsinə adladı. Bu mərhələdə o, Ermənistan güləşçisi Valodya Franqulyan ilə üz-üzə gəldi. Gərgin idman mübarizəsi şəraitində baş tutan görüşdə Hacı Əliyev, minimal hesablı qələbə qazandı və 1/4 final mərhələsinə adladı. Bu mərhələdə isə o, Rusiya nümayəndəsi Naçın Kuular ilə qarşılaşdı. Bu görüşdə gərgin idman mübarizəsi şəraitində baş tutdu, nəticədə Hacı Əliyev 5:3 hesabı ilə qələbə qazandı və Avropa Çempionatının 1/2 final mərhələsinə adladı. Finala gedən yolda o, Moldova güləşçisi Maxim Saçultan üzərində 12:2 hesabı ilə inamlı qələbə qazandı. Bu minvalla da Hacı Əliyev növbəti dəfə Avropa Çempionatının final görüşünə vəsiqə qazandı. Həlledici görüşdə o, Türkiyə nümayəndəsi Səlahəddin Kılıçsallayan ilə üz-üzə gəldi. Həmin görüşdə Hacı Əliyev 7:0 inamlı qələbə qazanaraq üçüncü dəfə Avropa Çempionatının qızıl medalına sahib oldu. Hacı Əliyev Namiq Abdullayev və Xetaq Qazyumovdan sonra üç dəfə Avropa Çempionatının qalibi olmağı bacaran üçüncü Azərbaycanlı sərbəst güləşçi oldu. O, Avropa Çempionatında qazandığı qələbəni, 2016-cı ildə Aprel döyüşləri zamanı şəhid olanlara həsr etdi.

Üçüncü dəfə Avropa Çempionatının qalibi olan Hacı Əliyev, iyun ayında Belarusun ev sahibliyində baş tutan II Avropa Oyunlarında mübarizə apardı. 4 il əvvəl I Avropa Oyunlarının bürünc medalına sahib olan Hacı Əliyev, bu səfər Avropa Oyunlarının qalibi olmağı hədəfləmişdi. 14 güləşçinin mübarizə apardığı yarışın 1/8 final mərhələsində Hacı Əliyevin rəqibi Ermənistan nümayəndəsi Valodya Franqulyan oldu. Dəfələrlə Franqulyan üzərində qələbə qazanan Əliyev, bu səfər də rəqibini məğlub etdi (6:0) və 1/4 final mərhələsinə adladı. Bu mərhələdə o, Belarus təmsilçisi Georgi Koliyev ilə üz-üzə gəldi. Gərgin idman mübarizəsi şəraitində baş tutan görüşdə Hacı Əliyev 7:5 hesabı ilə qalib gəldi və 1/2 final mərhələsinə adladı. Finala gedən yolda o, Ukrayna nümayəndəsi Qor Oqanesyan ilə qarşılaşdı. Gərgin idman mübarizəsi şəraitində baş tutan görüş 4:4 hesabı ilə başa çatdı. Qaydalara əsasən görüşün hesabı heç-heçə olsa, son xalı qazanan güləşçi görüşün qalibi hesab olunur. Nəticədə Hacı Əliyev son xalı qazandığı üçün görüşdə qalib gəldi. Bununla da o, II Avropa Oyunlarının final görüşünə adladı. Həlledici görüşdə Hacı Əliyev əzəli və prinsipial rəqibi olan Gürcüstan təmsilçisi Vladimir Xinçeqaşvili ilə üz-üzə gəldi. Final görüşünün əvvəlindən üstün tərəf Hacı Əliyev idi. Birinci hissənin 2:10-cu dəqiqəsində Əliyev fənd tətbiq etdi və hesabda irəli çıxdı — 4:0. Xinçeqaşvilinin məşqçisi bu fəndə etirazını bildirsə də, referilər tərəfindən etiraz qəbul edilmədi və Hacı Əliyevə daha bir xal verildi. Görüşün birinci hissəsindən sonra Əliyev 5:0 hesabı ilə öndə idi. Görüşün 3:35-ci və 4:15-ci dəqiqələrində Xinçeqaşvili xallar qazanaraq hesab arasında fərqi üçə endirdi — 2:5. Bundan sonra Əliyev görüşdə fəallığı artırdı. O, görüşün 4:50-ci dəqiqəsində 2 xal, 5:10-cu dəqiqəsində 1 xal, 5:28-ci dəqiqəsində isə daha 2 xal qazandı. Nəticədə Hacı Əliyev Vladimir Xinçeqaşvilii 10:2 hesabı ilə məğlub etdi və II Avropa Oyunlarının qızıl medalına sahib oldu. Hacı Əliyev Mariya Stadnik və Xetaq Qazyumovda sonra həm Dünya Çempionatının, həm Avropa Çempionatının, həm də Avropa Oyunlarının qalibi olmağı bacaran üçüncü Azərbaycan güləşçisi oldu.

II Avropa Oyunlarından sonra bütün diqqətlər Dünya Çempionatına yönəldi. 2020-ci ildə Yaponiyada baş tutacaq XXXII Yay Olimpiya Oyunlarına lisenziya verən Dünya Çempionatı 12–22 sentyabrda Qazaxıstanın Nur-Sultan şəhərində baş tutdu. Hacı Əliyev birinci görüşdə Rusiya nümayəndəsi Hacımurad Rəşidov ilə üz-üzə gəldi. Gərgin idman mübarizəsi şəraitində baş tutan görüşdə 3:2 hesabı ilə Rəşidov öndə idi. Görüşün sonuna 1:04 saniyə qala Əliyev fənd tətbiq etdi və referilər hesabın 4:3 olduğunu elan etdi. Daha sonra Rusiya tərəfinin məşqçiləri referilərə etirazını bildirdi və həmin epizoda bir daha baxıldı. Nəticədə referilər öz qərarını ləğv etdi və görüşdə Hacımurad Rəşidovun 4:2 hesabı ilə qalib gəldiyini bildirdi. Bundan sonra Hacı Əliyev masanın üzərində olan xal lövhələrini götürdü və görüşün referilərinin üstünə tullandı. Azərbaycan yığmasının məşqçisi Arif Abdullayev və mühafizəçilərin müdaxiləsidən sonra davanın qarşısı alındı və o, zaldan çıxarıldı. Mübahisə zamanı həmçinin referilər tərəfindən Hacı Əliyevə qırmızı vərəqə göstərildi və o, Dünya Çempionatından uzaqlaşdırıldı, amma Ümümdünya Güləş Birliyinin (UWW) Referilər Komitəsinin günorta saatlarında verdiyi qərara əsasən Hacı Əliyevin qırmızı vərəqəsi ləğv edildi. Bu da onun təsəlliverici qrupda mübarizə aparmasına icazə verdi. Təsəlliverici qrupun birinci görüşündə Hacı Əliyev Misir güləşçisi Əmr Reda Hüseyn ilə üz-üzə gəldi və 10:1 hesabı ilə qalib gəldi. Növbəti görüşdə isə o, Yaponiya nümayəndəsi Tahuto Otoquro ilə qarşılaşdı. Gərgin idman mübarizəsi şəraitində baş tutan görüşdə Hacı Əliyev 9:11 hesabı ilə rəqibinə məğlub oldu və Dünya Çempionatını 12-ci pillədə başa vurdu.

### 2020-ci il: COVID-19 pandemiyası səbəbilə fasilə
2020-ci ilin əvvəlindən etibarən bütün dünyanı cənginə alan COVID-19 pandemiyası ilə bağlı bir sıra turnirlər təxirə salındı. Təxirə salınan turnirlər sırasında mart ayında baş tutmalı olan Avropa Olimpiya Təsnifat Turniri və may ayında baş tutmalı olan Dünya Olimpiya Təsnifat Turniri də var idi. Nəhayət 2020-ci il martın 24-də Beynəlxalq Olimpiya Komitəsi (BOK) tərəfindən 2020-ci ilin iyul-avqust aylarında baş tutması nəzərdə tutulan XXXII Yay Olimpiya Oyunlarının 2021-ci ilə təxirə salınması barədə qərar qəbul edildi.

Hacı Əliyev 2020-ci ilin sonlarında Serbiyanın Belqrad şəhərində baş tutması nəzərdə tutulan Dünya Çempionatında mübarizə aparmalı idi. Amma Ümümdünya Güləş Birliyinin (UWW) İcraiyyə Komitəsi tərəfindən həmin il Dünya Çempionatının baş tutmaması qərara alındı. Əsas səbəblərdən biri ABŞ, Gürcüstan, Kuba, Qazaxıstan və Yaponiya yığmalarının bu turnirdə mübarizə aparmaqdan imtina eləməsi oldu. Turnirin adı və brendi isə dəyişdirildi və Fərdi Dünya Kuboku adlandırıldı. Hacı Əliyev bu turnirin 1/8 final mərhələsində Rusiya nümayəndəsi Hacımurad Rəşidovu 4:0, 1/4 final mərhələsində isə Qırğızıstan güləşçisi Elnəzər Əhmədəliyevi 6:4 hesabları ilə məğlub etdi və 1/2 final mərhələsinə adladı. Bu mərhələdə isə o, Macarıstan nümayəndəsi İsmayıl Musuxayev ilə üz-üzə gəldi. Gərgin idman mübarizəsi şəraitində baş tutan görüşdə Hacı Əliyev rəqibinə 6:7 hesabı ilə məğlub oldu. Bürünc medal uğrunda görüşdə isə o, Fransa güləşçisi İlman Muxtarovu 10:4 hesabı ilə məğlub etdi və turnirin bürünc medalına sahib oldu.

### 2021-ci il: Olimpiya Oyunlarında final
Üç qat Dünya və üç qat Avropa çempionu Hacı Əliyevi 2021-ci ilə ciddi sınaqlar gözləyirdi. O, əvvəlcə mart ayında XXXII Yay Olimpiya Oyunlarına lisenziya qazanmalı, sonra isə avqust ayında Olimpiada da uğurlu mübarizə aparmalı idi. Avropa Olimpiya Təsnifat Turniri 18–22 martda Macarıstanın Budapeşt şəhərində baş tutdu. Qaydalara əsasən 1-ci və 2-ci pillələrin sahibi olan idmançılara Olimpiya lisenziyası verildi. Hacı Əliyev turnirin 1/8 final mərhələsində Birləşmiş Krallıq nümayəndəsi Corc Ramı 13:2, 1/4 final mərhələsində Türkiyə güləşçisi Səlahəddin Kılıçsallayanı 5:2, 1/2 final mərhələsində isə Moldova nümayəndəsi Maxim Saçultanı 5:1 hesabları ilə məğlub etdi və final görüşünə vəsiqə qazandı. Bununla da Hacı Əliyev Olimpiya lisenziyasına təmin etdi. Heç bir əhəmiyyətə sahib olmayan həlledici görüşdə isə o, Ermənistan güləşçisi Vazqen Tevanyana 0:9 hesabı ilə məğlub oldu və turnirin gümüş medalına sahib oldu.

Olimpiadadan əvvəl Hacı Əliyev iyun ayında Polşanın Varşava şəhərində baş tutan Vaslav Zelxovsxinin xatirəsinə həsr olunan beynəlxalq turnirdə mübarizə apardı və bürünc medalın sahibi oldu. Bundan sonra bütün diqqətlər Olimpiadaya yönəldi.

**XXXII Yay Olimpiya Oyunları**

XXXII Yay Olimpiya Oyunları 24 iyul-8 avqustda Yaponiyanın ev sahibliyində baş tutdu. Güləş idman növü üzrə yarışlar isə 1–8 avqustda Mahuhari Messe Arenada baş tutdu. Sərbəst güləş üzrə Azərbaycan yığması ötən Olimpiada ilə müqayisə də bu səfər cəmi üç güləşçi ilə mübarizə apardı. Heyətə 2016 Rio-de-Janeyro Olimpiadasının bürünc medalçısı, üç qat Dünya və üç qat Avropa çempionu Hacı Əliyev (65 kq.), son Avropa Çempionatının finalçısı Turan Bayramov (74 kq.) və 2012 London Olimpiadasının qalibi Şərif Şərifov (86 kq.) daxil edildi. Azərbaycan yığmasının əsas medal ümid məhz Hacı Əliyev idi.

Hacı Əliyev XXXII Yay Olimpiya Oyunlarında avqustun 6-da mübarizə apardı. O, 1/8 final mərhələsi çərçivəsində baş tutan birinci görüşdə yeddi dəfə qitə çempionatının qalibi olan Seneqal nümayəndəsi Adama Diatta ilə üz-üzə gəldi. Həmin görüşdə Hacı Əliyev 4:0 hesabı ilə qalib gəldi və 1/4 final mərhələsinə adladı. Bu mərhələdə isə o, üç dəfə Asiya Çempionatının qalibi olan Qazaxıstan güləşçisi Daulet Niyazbəyov ilə qarşılaşdı. Həmin görüşdə Hacı Əliyev 9:1 hesabı ilə inamlı qələbə qazandı və Olimpiadanın 1/2 final mərhələsinə adladı. Bu mərhələdə o, Hindistan nümayəndəsi Punia Bajranq ilə üz-üzə gəldi. Gərgin idman mübarizəsi şəraitində baş tutan görüşdə Hacı Əliyev 12:5 hesabı ilə inamlı qələbə qazandı və XXXII Yay Olimpiya Oyunlarının həlledici görüşünə vəsiqə qazandı.

Olimpiadanın final görüşündə Hacı Əliyevin rəqibi Yaponiya güləşçisi Tahuto Otoquro oldu. 2 il əvvəl Nur-Sultan şəhərində baş tutan Dünya Çempionatının təsəlliverici qrupunda Əliyev, məhz Otoquroya gərgin görüşün nəticəsində 9:11 hesabı ilə məğlub olmuşdu. Buna görə də görüş Hacı Əliyev üçün prinsipial əhəmiyyətli idi. Görüşün 55-ci saniyəsində Əliyev fənd tətbiq eləməyə çalışsa da, özü fəndə düşdü. Nəticədə Tahuto Otoquro görüşdə 2:0 hesabı ilə önə çıxdı. Birinci hissənin başa çatmasına 8 saniyə qala Hacı Əliyev növbəti dəfə fənd tətbiq etdi və bu səfər uğurlu alındı. Nəticədə görüşün birinci hissəsi 2:2 hesabı ilə başa çatdı. Görüşün növbəti hissəsinin birinci dəqiqələrində həm Əliyev, həm də Otquro ehtiyatlı güləşçi. Görüşün başa çatmasına bir dəqiqə qala isə gərgin idman mübarizəsi yaşandı. Əliyev rəqibin ayağlarından tutaraq fənd tətbiq eləməyə çalışsa da, Otoquro 10 saniyə ərzində çətin vəziyyətdən çıxmağı bacardı və Əliyevin özünü fəndə saldı. Bu səfər isə Əliyev özü müdafiə olunan tərəf oldu. Nəticədə 30 saniyə ərzində nə Əliyev, nə də Otoquro fənd tətbiq edə bilmədi və görüş ayaqüstə davam etdi. Görüşün sonuna 20 saniyə qala Otoquro Əliyevin ayağından tutaraq fənd tətbiq eləməyə çalışdı. Əliyev bu zaman vəziyyət çıxmaq üçün rəqibi üzərindən aşırmağı bacarsa da, Otoquro cəld fəndi tətbiq etdi. Nəticədə Tahuto Otoquro görüşdə 4:2 hesabı ilə önə çıxdı. Bundan sonra Azərbaycan yığmasının baş məşqçisi Namiq Abdullayev Hacı Əliyevin rəqibi üzərindən aşırmasına görə, ona xal vermədiyi üçün referilərə etirazını bildirdi. Referilər tərəfindən həmin epizoda baxıldığdan sonra Namiq Abdullayevin etirazı qəbul edilmədi və qarşı tərəfə əlavə bir xal verildi. Görüşün son 10 saniyəsində Tahuto Otoquro rəqibin həmlələrindən yayınmağa çalışdı. Məhz buna görə də görüşün sonuna 7.4 saniyə qala Otoquroya sarı vərəqə verildi və Əliyevin hesabına əlavə bir xal yazıldı. Görüşün sonuna 4.0 saniyə qala da eyni vəziyyət yarandı. Otoquroya növbəti dəfə sarı vərəqə verildi və Əliyevin hesabına əlavə daha bir xal yazıldı. Gərgin idman mübarizəsi şəraitində baş tutan görüş elə bununla da başa çatdı. Nəticədə Hacı Əliyev Tahuto Otoquroya 4:5 hesabı ilə məğlub oldu və XXXII Yay Olimpiya Oyunlarının gümüş medalına sahib oldu.

Azərbaycan Prezidenti İlham Əliyevin 12 avqust 2021-ci il tarixli 2856 nömrəli Sərəncamına əsasən XXXII Yay Olimpiya Oyunlarında qazandığı nailiyyətlərə və Azərbaycan idmanında xidmətlərinə görə Hacı Azər oğlu Əliyev 2-ci dərəcəli "Vətənə xidmətə görə" ordeni ilə təltif edildi.

### 2022-ci il: Avropa Çempionatında "gümüş"
XXXII Yay Olimpiya Oyunlarından sonra Hacı Əliyev birinci beynəlxalq turnirə 2022-ci ilin mart-aprel aylarında qatıldı. O, Macarıstanın Budapeşt şəhərində baş tutan Avropa Çempionatında qüvvəsini sınadı. Hacı Əliyev Avropa Çempionatının 1/4 final mərhələsi çərçivəsində baş tutan birinci görüşdə Türkiyə nümayəndəsi Münir Rəcəb Ağdaş ilə üz-üzə gəldi. Həmin görüşdə o, 12:6 hesabı ilə qalib gəldi və çempionatın 1/2 final mərhələsinə adladı. Finala gedən yolda Hacı Əliyev Moldova təmsilçisi Maxim Saçultan ilə üz-üzə gəldi və 12:2 hesabı ilə inamlı qələbə qazanaraq dördüncü dəfə Avropa Çempionatının final görüşünə vəsiqə qazandı. Həlledici görüşdə o, Macarıstan nümayəndəsi İsmayıl Musuxayev ilə üz-üzə gəldi. Həmin görüşdə Hacı Əliyev rəqibinə 1:12 hesabı ilə məğlub oldu və Avropa Çempionatının gümüş medalına sahib oldu.

Avropa Çempionatından sonra Hacı Əliyev 22–25 iyunda İtaliyanın Roma şəhərində baş tutan "Matteo Pellisone" beynəlxalq turnirində mübarizə apardı. Hacı Əliyev 1/8 final mərhələsində Ukrayna nümayəndəsi İqor Nihiforuh üzərində 7:5 hesabı ilə, 1/4 final mərhələsində isə Slovakiya təmsilçisi Daniel Çormaniç üzərində 10:0 hesabı ilə qələbə qazandı və turnirin yarım-final mərhələsinə adladı. Bu mərhələdə o, Azərbaycan yığmasının üzvü Coşqun Əzimov ilə üz-üzə gəlməli idi, amma Hacı Əliyev həmin görüşə çıxmaqdan imtina etdi və mübarizəni bürünc medal uğrunda görüşdə davam etdi. Həmin görüşdə o, Türkiyə güləşçisi Servet Coşqun ilə qarşılaşdı və 4:4 hesabı ilə qalib gəldi. Bununla da Hacı Əliyev "Matteo Pellisone" beynəlxalq turnirinin bürünc medalına sahib oldu.

Hacı Əliyev növbəti turnirinə avqustda Konya şəhərində baş tutan V İslam Həmrəyliyi Oyunları çərçivəsində qatıldı. Hacı Əliyev turnirin 1/8 final mərhələsində İran nümayəndəsi Murtuza Qiyasi üzərində 8:4 hesabı ilə qələbə qazandı. Daha sonra o, Özbəkistan təmsilçisi Ümidcan Cəlalovu məğlub etdi və fianl görüşünə vəsiqə qazandı. Həlledici görüşdə Hacı Əliyev Albaniya nümayəndəsi Zəlimxan Abaxarov ilə üz-üzə gəldi və görüşün 46-cı saniyəsindəcə rəqibi üzərində təmiz qələbə qazandı. Bununla da Hacı Əliyev V İslam Həmrəyliyi Oyunlarının qızıl medalına sahib oldu.

2020-ci ilin əsas turniri 10–18 sentyabrda Serbiyanın Belqrad şəhərində baş tutan Dünya Çempionatı oldu. Üç dəfə turnirin qalibi olan Hacı Əliyev, Dünya Çempionatının favoritlərindən biri hesab olunurdu. Hacı Əliyev sentyabrın 17-də mübarizə apardı. Təsnifat mərhələsindən azad olan Hacı Əliyev, 1/8 final mərhələsi çərçivəsində baş tutan görüşdə Argentina nümayəndəsi Aqustin Destribats ilə üz-üzə gəldi. Həmin görüşdə rəqibi üzərində 6:1 hesabı ilə qələbə qazanan Hacı Əliyev, turnirin 1/4 final mərhələsinə adladı. Bu mərhələdə onun rəqibi Özbəkistan təmsilçisi Abbas Rəhmanov oldu. Görüşün əvvəlində Hacı Əliyev passiv mübarizə apardığı üçün Abbas Rəhmanova bir xal verildi. Daha sonra isə Hacı Əliyev rəqibinə ardıcıl fəndlər tətbiq etdi və hesabı 4:1 etdi. Birinci hissənin sonlarında Abbas Rəhmanov hesab arasında fərqi minimuma endirdi — 4:3. Növbəti hissədə isə Hacı Əliyev ardıcıl üç fənd tətbiq etdi və rəqibi üzərində 10:3 hesabı ilə qələbə qazandı. Bununla Hacı Əliyev Dünya Çempionatının yarım-final mərhələsinə adladı. Bu mərhələdə onun rəqibi ötən il gənclər arasında Dünya Çempionatının qalibi olan İran nümayəndəsi Rəhman Amuzad oldu. Həmin görüşdə Hacı Əliyev rəqibinə 2:10 hesabı ilə məğlub oldu və mübarizəni bürünc medal uğrunda görüşdə davam etdi. Bu görüşdə onun rəqibi Macarıstan nümayəndəsi İsmayıl Musuxayev oldu. Gərgin idman mübarizəsi şəraitində baş tutan görüşdə Hacı Əliyev rəqibinə 2:4 hesabı ilə məğlub oldu və Dünya Çempionatını beşinci pillədə başa vurdu.

### 2023-cü il:
Hacı Əliyevin 2023-cü ildə birinci turniri fevralda Xorvatiyanın Zaqreb şəhərində baş tutacaq Zagreb Open beynəlxalq turniri olacaq.

## Uğurları

## Dövlət təltifləri

*  "Tərəqqi" medalı — Azərbaycan Prezidenti İlham Əliyevin 29 iyun 2015-ci il tarixli 1299 nömrəli Sərəncamına əsasən I Avropa Oyunlarında qazandığı nailiyyətlərə və Azərbaycan idmanında xidmətlərinə görə Hacı Azər oğlu Əliyev "Tərəqqi" medalı ilə təltif edildi.
*  "Azərbaycan Xalq Cümhuriyyətinin 100 illiyi (1918–2018)" yubiley medalı — Azərbaycan Prezidenti İlham Əliyevin 27 may 2019-cu il tarixli Sərəncamına əsasən Azərbaycanın ictimai-siyasi həyatında xüsusi xidmətlərinə görə Hacı Azər oğlu Əliyev "Azərbaycan Xalq Cümhuriyyətinin 100 illiyi (1918–2018)" yubiley medalı ilə təltif edildi.
*  2-ci dərəcəli "Vətənə xidmətə görə" ordeni — Azərbaycan Prezidenti İlham Əliyevin 12 avqust 2021-ci il tarixli 2856 nömrəli Sərəncamına əsasən XXXII Yay Olimpiya Oyunlarında qazandığı nailiyyətlərə və Azərbaycan idmanında xidmətlərinə görə Hacı Azər oğlu Əliyev 2-ci dərəcəli "Vətənə xidmətə görə" ordeni ilə təltif edildi.
*  "Azərbaycan Sərhəd Mühafizəsinin 100 illiyi (1919-2019)" yubiley medalı — Dövlət Sərhəd Xidmətinin rəisi Elçin Quliyevin əmrinə əsasən Azərbaycan Sərhəd Mühafizəsinin 100 illiyi münasibətilə Dövlət Sərhəd Xidmətinin baş leytenantı Hacı Azər oğlu Əliyev "Azərbaycan Sərhəd Mühafizəsinin 100 illiyi (1919-2019)" yubiley medalı ilə təltif edildi.
*  "Hərbi əməkdaşlıq sahəsində xidmətlərə görə" medalı — Dövlət Sərhəd Xidmətinin rəisi Elçin Quliyevin əmrinə əsasən Dövlət Sərhəd Xidmətinin baş leytenantı Hacı Azər oğlu Əliyev "Hərbi əməkdaşlıq sahəsində xidmətlərə görə" medalı ilə təltif edildi.
* Azərbaycan Prezidentinin fəxri diplomu — Azərbaycan Prezidenti İlham Əliyevin 1 sentyabr 2016-cı il tarixli 2292 nömrəli Sərəncamına əsasən XXXI Yay Olimpiya Oyunlarında qazandığı nailiyyətlərə və Azərbaycan idmanında xidmətlərinə görə Hacı Azər oğlu Əliyev Azərbaycan Prezidentinin fəxri diplomu ilə təltif edildi.

## Fərdi uğurları
* Azerisport.com idman portalının oxucularına görə 2014-cü ilin aprel ayının ən yaxşı üçüncü idmançı (17 % səslə).
* Azerisport.com idman portalının oxucularına görə 2014-cü ilin sentyabr ayının ən yaxşı üçüncü idmançı (14 % səslə).
* Azərbaycan Güləş Federasiyasının (AGF) versiyasına görə 2014-cü ilin ən yaxşı sərbəst güləşçisi.
* Gənclər və İdman Nazirliyinin (GİN) versiyasına görə 2014-cü ilin ən yaxşı 10 idmançından biri.
* Azerisport.com idman portalının oxucularına görə 2015-ci ilin sentyabr ayının ən yaxşı üçüncü idmançı (7 % səslə).
* Azerisport.com idman portalının oxucularına görə 2015-ci ilin noyabr ayının ən yaxşı üçüncü idmançı (18 % səslə).
* Gənclər və İdman Nazirliyinin (GİN) versiyasına görə 2015-ci ilin ən yaxşı 10 idmançından biri.
* Azərbaycan Güləş Federasiyasının (AGF) versiyasına görə 2015-ci ilin ən yaxşı sərbəst güləşçisi.
* Gənclər və İdman Nazirliyinin (GİN) versiyasına görə 2016-cı ilin ən yaxşı 25 idmançından biri.
* Azerisport.com idman portalının oxucularına görə 2017-ci ilin avqust ayının ən yaxşı üçüncü idmançı (19 % səslə).
* Gənclər və İdman Nazirliyinin (GİN) versiyasına görə 2017-ci ilin ən yaxşı 12 idmançından biri.
* Gənclər və İdman Nazirliyinin (GİN) versiyasına görə 2019-cu ilin ən yaxşı 11 idmançından biri.

## Nailiyyətləri
* 2 dəfə Dünya Çempionatının qalibi olan birinci Azərbaycan sərbəst güləşçisi (2015).
* 3 dəfə Dünya Çempionatının qalibi olan birinci Azərbaycan sərbəst güləşçisi (2017).

## İctimai fəaliyyəti
Hacı Əliyev 2017-ci ildən Azərbaycan Milli Anti-Dopinq Agentliyinin (AMADA) İdmançılar Məsləhətçi Komissiyasının üzvüdür.

2020-ci ilin sentyabr-noyabr aylarında Dağlıq Qarabağ və ətraf rayonlarda aparılan hərbi əməliyyatlar zamanı Hacı Əliyev Azərbaycan Ordusuna Yardım Fonduna 10.500 manat məbləğində ianə eləmişdi.

Hacı Əliyev 2021-ci ilin noyabrda özünün rəsmi instagram hesabında 25 noyabr — Qadın Zorakılığına qarşı Beynəlxalq Mübarizə Günü ilə bağlı paylaşım etdi və insanları *#QadınaQarşıZorakılığaSon !* deməyə səslədi.

## Həmçinin bax
* Azərbaycan 2016 Yay Olimpiya Oyunlarında
* Azərbaycan 2020 Yay Olimpiya Oyunlarında

## İstinadlar




## Xarici keçidlər